**Urme**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toată noaptea fulguşorii

Pe la geamuri au roit.

Unchiul s-a trezit cu zorii

Şi-n ogradă a ieşit.

Unchiul un papuc doar are,

Numai unul singurel,

Căci de când cu lupta mare

Numai unul poartă el.

Urma lui — desperecheată

Pe zăpezile adânci.

Fără urmă dreaptă iată

Trist îi este urmei stângi.

Dar ieşind în drum de-odată

Şi pierzându-se pe drum,

Nu mai e însingurată,

Nu-i mai este trist de-acum.